As die hoop beskaam - 1 Desember 2020
In hierdie seisoen van afwagting op die herdenking van Jesus se geboorte doem Johannes die Doper se vraag vanuit die gevangenis waar hy deur Herodus gevange gehou en later onthoof is, weer by my op. Hy stuur 'n boodskap aan Jesus met die vraag: "Is U die Een wat sou kom, of moet ons 'n ander een verwag?"(Matteus. 11:2b). Vir Johannes was dit 'n eksistensiёle vraag: Was sy lewe en prediking tevergeefs? Het die hoop dat Jesus die Messias is, beskaam? Het hy 'n fout gemaak en in die proses sy lewe op die spel geplaas? Was daar nie dalk 'n ander Messias met 'n beter geslagslyn, wat êrens in 'n paleis gebore is nie?
Miskien moet ons ag slaan op Jesus se antwoord aan Johannes se dissipels: "Gaan vertel vir Johannes wat julle hoor en sien: Blindes sien, lammes loop, melaatses word gereining, en aan armes word die evangelie verkondig." (Matteus 11:4-6a).
Gebed: Here, herinner ons weer aan die nag toe die Kind in karige omstandighede gebore is. Herinner ons aan die herders wat die engel geglo het en gaan soek het vir die kind. Gee dat ons hierdie Kersfees met sterlig in ons oё en verwagting in ons harte die geboorte van Jesus sal vier. Amen